Diari Oficial de la Generalitat Valenciana


Sumari del DOGV 2755, del 24-05-1996 (1996/838302)

ORDRE de 30 d'abril de 1996, de la Conselleria de Treball i Afers Socials, per la qual s'estableixen ajudes equivalents a la jubilació anticipada de treballadors residents en la Comunitat Valenciana.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2755

Data del DOGV
:   24-05-1996

Secció del DOGV
:   ALTRES DISPOSICIONS

Número del document
:   1996/838302


Data del document
:   30-04-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de la Conselleria de Treball i Afers Socials, de 30 d'abril de 1996, per la qual s'estableixen ajudes equivalents a la jubilació anticipada de treballadors residents en la Comunitat Valenciana.   
El traspàs a la Generalitat Valenciana de competències en matèria d'ajudes equivalents a la jubilació anticipada, efectuat mitjançant el Reial Decret 268/85, de 23 de gener, exigeix anualment la concreció en una disposició que regule les esmentades ajudes, conformement amb el règim establit per l'Ordre del Ministeri de Treball i Seguretat Social de 9 d'abril de 1986, i la normativa pròpia de la Generalitat Valenciana, en matèria pressupostària. Els seus destinataris són els treballadors residents en la Comunitat Valenciana, pertanyents a empreses en crisi no subjectes a plans de reconversió industrial, que cessen en aquestes amb un acord previ adoptat per les seues empreses, seguint-hi el procediment dels expedients de regulació d'ocupació establit en el Reial Decret 696/1980, de 14 d'abril. Aquestes ajudes tenen com a finalitat evitar les conseqüències traumàtiques davant la pèrdua de rendes salarials i de cotitzacions socials fins al moment en què els treballadors puguen accedir a la jubilació ordinària.  
Per altra part, s'inclou entre els potencials beneficiaris aquells treballadors majors de 52 anys, que van cessar en les seues empreses en virtut d'un expedient de regulació d'ocupació i que tinguen subscrit el conveni especial de cotització a la Seguretat Social regulat en l'Ordre del Ministeri de Treball i Seguretat Social de data 18 de juliol de 1991, per als aturats que tinguen reconeguda la prestació assistencial de desocupació específica per a aturats majors de l'esmentada edat. L'ajuda consistirà en la subvenció parcial o total del cost anual dels esmentats convenis especials.  
Per això, fent ús de les facultats conferides per la Llei 5/1983, de 30 de desembre, de Govern Valencià, la Llei de Pressupostos de la Generalitat Valenciana per a l'exercici de 1996 i el Reglament Orgànic i Funcional de la Conselleria de Treball i Afers Socials,  
ORDENE  
Secció Primera  
Ajudes equivalents a les jubilacions anticipades  
Article 1. Objectius  
S'estableix un programa d'ajudes a empreses en crisi no subjectes a plans de reconversió que facilite ajudes equivalents a la jubilació anticipada dels seus treballadors.  
La dotació definitiva, sense perjudici de la consignació establida en l'article 14, per a l'exercici de 1996 serà l'assignada pel Ministeri de Treball i Seguretat Social en l'Ordre de Distribució de Fons Assignats a les Comunitats Autònomes per a l'esmentat programa que amb aquesta finalitat es publicarà.  
Article 2. Requisits  
Les empreses en crisi no subjectes a plans de reconversió podran sol·licitar les ajudes regulades en aquesta ordre quan els treballadors afectats complesquen els requisits següents:  
1. Que tinguen 60 o més anys i que cessen en l'empresa abans de complir l'edat ordinària de jubilació en el règim de la Seguretat Social d'enquadrament.  
2. Que en arribar a l'esmentada edat, pogueren tenir complit el període de cotització establit per causar dret a la pensió de jubilació.  
3. Que estiguen d'alta o en una situació assimilada a l'alta de la Seguretat Social, quan siga sol·licitada l'ajuda.  
Article 3. Ajudes i quanties  
La quantia de les ajudes per jubilació anticipada serà equivalent al 75% de la remuneració mitjana percebuda pel treballador durant els sis mesos precedents al cessament en l'empresa. Durant el període de percepció de l'ajuda, el treballador beneficiari serà considerat en situació assimilada a l'alta en el corresponent règim de la Seguretat Social i continuarà cotitzant-se per ell pel tipus corresponent a contingències comunes. A aquest efecte, es prendrà com a base de cotització la mitjana de les bases de cotització per contingències comunes dels sis mesos precedents al cessament en l'empresa.  
En cap cas les quanties individualitzades de les ajudes que es concediran no podran ser superiors a la pensió de jubilació que haguera correspost als treballadors, en el cas de tenir complida l'edat ordinària de jubilació.  
El finançament de les ajudes per jubilació anticipada i de les cotitzacions a la Seguretat Social que caldrà realitzar durant la percepció correspondrà en un 60% a les empreses sol·licitants i el 40% restant a la Conselleria de Treball i Afers Socials.  
La participació de l'empresa podrà superar aquest percentatge, si hi ha conformitat prèvia.  
Article 4. Sol·licitud, documentació i termini   
Les sol·licituds, acollint-se als beneficis enunciats anteriorment, seran presentades per les empreses a les direccions territorials de Treball en els models que establirà a aquest efecte la Conselleria de Treball i Afers Socials i que es facilitaran en les esmentades direccions territorials, sense perjudici del que disposa l'article 38.4 de la Llei 30/92. A aquestes sol·licituds caldrà adjuntar la següent documentació:  
a) La que serà requerida, en cada cas, d'acord amb el que disposa el Reial Decret 696/1980, de 14 d'abril, per als expedients de modificacions substancials de les condicions de treball i de suspensió i extinció de les relacions de treball, per acreditar l'existència de la causa econòmica o tecnològica a què es refereix l'esmentat reial decret.  
b) Relació dels treballadors per als quals siguen sol·licitades les ajudes on s'indiquen les seues circumstàncies personals i laborals.  
c) Document en el qual s'acredite la conformitat individualitzada dels treballadors d'acollir-se a aquestes ajudes.  
d) Document en què es recollirà el compromís d'anticipar als treballadors les ajudes que els hagueren estat reconegudes si, transcorreguts tres mesos des de la seua concessió, no hagueren efectives per causes imputables a les empreses i aquesta podrà rescabalar-se de les quantitats avançades en el moment d'efectuar la seua aportació, amb l'acreditació prèvia d'aquestes.  
e) El termini per acollir-se a les ajudes establides finalitzarà el dia 31 d'octubre de 1996.  
Article 5. Procediment  
Les direccions territorials de Treball analitzaran els expedients de sol·licitud de beneficis i verificaran si els impresos estan degudament formalitzats i si s'hi adjunten els documents que s'hi especifiquen, i els trametrà en el termini de 10 dies a la Direcció General de Treball, amb un informe, sobre els aspectes que considere necessaris per a la seua resolució.  
En el supòsit que l'expedient estiga incomplet, les direccions territorials de Treball requeriran el sol·licitant perquè, d'acord amb l'article 71.1 de la Llei 30/1992, el complete en el termini màxim de 10 dies, amb l'advertiment d'arxivar les actuacions si no ho fa així.  
Article 6. Competències  
El director general de Treball apreciarà l'existència de la referida causa econòmica o tecnològica, a l'efecte de la concessió d'ajudes i en dictarà resolució com que accedeix o denega els beneficis sol·licitats. Abans de resoldre podrà sol·licitar els informes que considere escaients.  
Les resolucions a què es refereix el paràgraf anterior exhauriran la via administrativa i es podran impugnar directament davant la jurisdicció contenciosa administrativa, en el termini de dos mesos des de l'endemà de la notificació, amb la comunicació prèvia a l'òrgan competent per resoldre; conformement amb l'establit en l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i 57.f i 58.3 de la Llei de la Jurisdicció Contenciosa Administrativa.  
El termini màxim de resolució s'estableix en 15 dies naturals des de la data en què l'expedient estarà complet. Transcorregut l'esmentat termini sense que se n'haurà dictat una resolució expressa, s'entendrà que aquesta és favorable a les pretensions del sol·licitant, que siguen congruents amb el que disposa aquesta ordre.  
La resolució es notificarà al sol·licitant i als interessats directament o a través dels representants legals i a la Tresoreria General de la Seguretat Socials, a l'efecte de pagament i s'enviarà una còpia d'aquesta a la direcció territorial de Treball corresponent, perquè en prenga coneixement.  
Article 7. Pagament  
1. El pagament de les ajudes per jubilació anticipada als treballadors beneficiaris serà duta a cap per la Tresoreria General de la Seguretat Social en la mateixa forma i mateixos terminis que les pensions del mateix sistema de la Seguretat Social.  
2. Les empreses ingressaran en la Tresoreria General de la Seguretat Social l'import de les ajudes i de les quotes al seu càrrec, dins del termini de trenta dies naturals, següents a la data en què se'ls notifique la quantia. L'esmentat ingrés podrà efectuar-se íntegrament o de forma fraccionada.  
3. La Conselleria de Treball i Afers Socials posarà a disposició de la Tresoreria General de la Seguretat Social els fons públics necessaris per a l'abonament de les ajudes, corresponents al percentatge al seu càrrec, assenyalat en l'article 3, paràgraf tercer.  
Article 8  
Quant a les condicions per a concedir i percebre les ajudes, les garanties de les empreses i en allò no previst en aquesta disposició, s'hi seguirà el que disposa l'Ordre del Ministeri de Treball i Seguretat Social de 9 d'abril de 1986, per la qual es regula la concessió a les empreses en crisi, no subjectes a plans de reconversió, d'ajudes per a la jubilació anticipada dels seus treballadors.  
Secció Segona  
Ajudes destinades a subvencionar convenis especials   
de cotització a la Seguretat Social  
Article 9. Ajudes per a la subvenció de convenis especials de cotització  
La Conselleria de Treball i Afers Socials podrà concedir a aquells treballadors, majors de 52 anys i menors de 60 pertanyents a empreses en crisi que hagueren cessat en aquestes en virtut d'un expedient de regulació d'ocupació, que esgotades les prestacions contributives per desocupació, tinguen subscrit amb la Seguretat Social l'escaient conveni especial de cotització regulat per l'Ordre del Ministeri de Treball i Seguretat Social de 18 de juliol de 1991.  
Les ajudes regulades en aquesta secció tindran la consideració de transferències corrents i es destinaran a subvencionar parcialment o totalment el cost anual dels referits convenis de cotització, amb càrrec als pressupostos de la Generalitat Valenciana.  
Article 10. Sol·licitud, documentació i terminis  
Els interessats que pretenguen acollir-se a les ajudes establides en aquesta secció hauran de dirigir una sol·licitud per escrit, que es podrà presentar en forma individual o col·lectiva, amb la designació en aquest últim cas d'un representant, a la qual adjuntaran la següent documentació:  
1. Còpia dels DNI i NIF de cadascun dels sol·licitants.  
2. Còpia de la resolució per la qual s'aprova/en el/els convenis especials de cotització acollits a l'Ordre del Ministeri de Treball i Seguretat Social de 18 de juliol de 1991.  
3. Còpia del/dels conveni/s especial/s de cotització, subscrit/s amb la Tresoreria de la Seguretat Social.  
4. Formalització de la fitxa normalitzada de manteniment de tercers, que es facilitarà a aquest efecte.  
El termini per presentar sol·licituds finalitzarà el dia 31 d'octubre de 1996.  
Article 12. Competència, tramitació, resolució i règim d'actes presumptes  
La concessió de les ajudes establides requerirà una resolució del conseller de Treball i Afers Socials, o un acord del Consell de la Generalitat Valenciana, quan calga modificar els percentatges establits en l'article 47 bis del Text Refós de la Llei d'Hisenda Pública Valenciana, per al lliurament de les esmentades ajudes.  
En el cas que l'expedient estiguera incomplet per falta de documentació que inexcusablement hauran d'aportar els interessats, caldrà requerir a aquests, d'acord amb l'article 71.1 de la Llei 30/1992, de 26 de novembre, perquè en el termini de 10 dies aporten la documentació necessària a fi de completar l'expedient, amb l'advertiment d'arxivar-ne les actuacions.  
Un vegada complet l'expedient, el termini per resoldre serà d'un mes, quan la competència s'atribuïsca al conseller de Treball i Afers Socials. Transcorregut l'esmentat termini sense que haguera estat dictada una resolució expressa, s'entendrà que aquesta és favorable a les pretensions dels sol·licitants, que siguen congruents amb el que disposa aquesta ordre.  
Les resolucions i els acords de concessió o de denegació si s'escau, exhaureixen la via administrativa i per això podran ser objecte de recurs davant la jurisdicció contenciosa administrativa, en el termini de dos mesos, comptadors des de l'endemà de la seua notificació; amb la comunicació prèvia a l'òrgan competent per resoldre; conformement amb l'establit en l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú i 57.f i 58.3 de la Llei de la Jurisdicció Contenciosa Administrativa.  
Article 13. Procediment per al pagament de les ajudes i justificació  
El pagament de les esmentades ajudes es podrà fer efectiu anualment amb la documentació acreditativa exigida en la resolució o l'acord de concessió, o bé a la presentació dels rebuts de pagament que estableix la Tresoreria de la Seguretat Social.  
DISPOSICIONS COMUNES  
Article 14. Dotació pressupostada  
La dotació pressupostada per a l'exercici de 1996 ascendeix a la xifra de 950.830.583 pessetes a càrrec del programa 315.10 i línia de subvenció 406/000/96.  
L'esmentada dotació es finança a càrrec dels fons propis de la Generalitat Valenciana en al quantia de 405.253.853 pessetes, i 180.837.017 pessetes pressupostats com a finalistes procedents del Ministeri de Treball i Seguretat Social, pendent d'assignació definitiva, com es menciona en el paràgraf segon de l'article 1 d'aquesta ordre.  
Article 15. Desestimació per falta de dotació pressupostària  
Les resolucions i/o els acords que s'esmenten en els articles anteriors denegaran les ajudes sol·licitades, encara que complisquen tots els requisits objectius per ser concedides, quan no hi haja crèdit suficient per ser ateses.  
DISPOSICIó ADDICIONAL  
L'àmbit temporal a què s'estenen les ajudes establides en la secció segona inclourà els períodes cotitzats mitjançant un conveni especial de la Seguretat Social, des de l'1 de gener fins al 31 de desembre de 1996.  
DISPOSICIó FINAL  
Aquesta ordre entra en vigor l'endemà de la seua publicació al Diari Oficial de la Generalitat Valenciana.  
València, 30 d'abril de 1996  
El conseller de Treball i Afers Socials,  
JOSÉ SANMARTíN ESPLUGUES